मुजफ्फरपुर के बालिका गृह यौन शोषण कांड के चलते घेराईल बिहार के मुख्यमंत्री नीतीश कुमार राजनीतिक विरोधी अवुरी मीडिया प हमला बोलले। उ कहले कि लोग ए मामला में अनापशनाप बयान देतारे, लोग के खाली बाऊर देखाई देता, नीमन काम नईखे लऊकत।
सतत जीविकोपार्जन योजना के शुरुआत करत रविवार के पटना में नीतीश कुमार कहले, “हमनी के विज्ञापन वाला लोग नईखी, लोग अपना योजना के प्रचार दोसरा राज्य में करेले।” अपना के गांधीवादी बतावत नीतीश कुमार कहले कि उ राज्य के महिला के मांग प शराबबंदी लागू कईले।
मुजफ्फरपुर के घटना के खिलाफ शनिवार के दिल्ली में भईल धरना प्रदर्शन प नीतीश कुमार कहले कि “पाता ना लोग का-का बयान देतारे”। मीडिया से बिहार में भईल नीमन काम के खबर देखावे के निहोरा करत नीतीश कहले कि एक घटना के चालत बिहार के बारे में खाली बाऊर खबर चलावल जाता, मीडिया बिहार में होखत बढ़िया काम के नईखे बतावत।
नीतीश कहले कि जदी एक घटना के चलते बिहार के बारे में नकारात्मक खबर चलावल जाता त बिहार में होखत बढ़िया काम के जानकारी भी देवे के चाही। मुजफ्फरपुर के बालिका गृह यौन शोषण कांड के खिलाफ शनिवार के कांग्रेस अध्यक्ष राहुल गांधी धरना देले। ए मुद्दा प नीतीश कुमार कहले, “सभके अपना मन के करे के अधिकार बा।”
ए मामला में सरकार प दोषी के बचावे के आरोप लागता। नीतीश कुमार ए आरोप प सफाई देत कहले कि “गड़बड़ करेवाला केहु होखे उ भीतर (जेल) जाई, ओकरा के बचावे वाला भी जाई, चाहे केहु होखे।”
एकरा से पहिले नीतीश कुमार सतत जीविकोपार्जन योजना के शुरुआत करत ए योजना खाती चुनाईल परिवार के कारोबार शुरू करे खाती किट देले। ए योजना के तहत गरीब परिवार के कारोबार शुरू करे खाती बिहार सरकार के ओर से 60,000 रुपया से 1 लाख रुपया तक मिली।
नीतीश कुमार कहले कि हमनी के हौसला बुलंद बा अवुरी जनता खाती पीछा हटे के सवाले नईखे। उ कहले कि बिहार में शराबबंदी लागू कईल एगो बड़ फैसला रहे अवुरी दिल्ली में बाकी राज्य के मंत्री एकरा असर के बारे में जानकारी लेले।
उ कहले कि बिहार के जीविका योजना के विश्व बैंक से सहयोग मिलल, नारी सशक्तिकरण के मामला में इ सबसे बढ़िया शुरुआत रहे। जीविका योजना के देश के सबसे बढ़िया मॉडल बतावत नीतीश कुमार कहले कि “महिला समूह के मामला में देश के सबसे बढ़िया मॉडल बिहार में बाटे अवुरी एकरा के केंद्र सरकार कबूल कईले बिया।”
bho_Deva bho_Deva bho_Deva bho_Deva bho_Deva bho_Deva bho_Deva bho_Deva